CELEX: 32011D0465
Language: hu
Date: 2011-07-18 00:00:00
Title: 2011/465/EU: A Tanács határozata ( 2011. július 18. ) a Cotonoui Megállapodás 96. cikke alapján a Guineai Köztársasággal folytatott konzultációs eljárás lezárásáról szóló 2009/618/EK határozatban meghozott megfelelő intézkedések módosításáról és annak hatályon kívül helyezéséről

27.7.2011   
            
            
               HU
            
            
               Az Európai Unió Hivatalos Lapja
            
            
               L 195/2
            
         A TANÁCS HATÁROZATA
   (2011. július 18.)
   a Cotonoui Megállapodás 96. cikke alapján a Guineai Köztársasággal folytatott konzultációs eljárás lezárásáról szóló 2009/618/EK határozatban meghozott megfelelő intézkedések módosításáról és annak hatályon kívül helyezéséről
   (2011/465/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel az egyrészről az afrikai, karibi és csendes-óceáni államok csoportjának tagjai, másrészről az Európai Közösség és tagállamai között, Cotonouban 2000. június 23-án aláírt (1) és Ouagadougou-ban, Burkina Fasoban 2010. június 22-én felülvizsgált (2) partnerségi megállapodásra (a továbbiakban: AKCS–EU partnerségi megállapodás), és különösen annak 96. cikkére,
   tekintettel a tagállamok kormányainak a Tanács keretében ülésező képviselői között létrejött, az AKCS–EK partnerségi megállapodás alkalmazásában hozandó intézkedésekről és követendő eljárásokról szóló belső megállapodásra (3) és különösen annak 3. cikkére,
   tekintettel az Európai Bizottság javaslatára,
   az Európai Unió külügyi és biztonságpolitikai főképviselőjével egyetértésben,
   mivel:
   
               (1)
            
            
               A Guineai Köztársaság haladást ért el a Cotonoui Megállapodás 96. cikke alapján a Guineai Köztársasággal folytatott konzultációs eljárás lezárásáról szóló, 2009. július 27-i 2009/618/EK tanácsi határozat (4) mellékletét képező levélben rögzített kötelezettségvállalásainak végrehajtása terén, amely a vonatkozó intézkedések feloldásának feltétele.
            
         
               (2)
            
            
               A Guineai Köztársaság haladást ért el az alkotmányos rend visszaállításának átmeneti folyamatában, valamint a demokratikus rendszer létrehozása terén, különösen a szabad és átlátható elnökválasztáson győztes elnök beiktatásának és a polgári kormány kinevezésének köszönhetően.
            
         
               (3)
            
            
               Az elnökválasztás megtartása és az új elnök beiktatása a 2009/618/EK határozathoz csatolt levél mellékletében megállapított utolsó szakasz részleges elérésének minősül.
            
         
               (4)
            
            
               A negyedik és egyben az átmenet végét jelentő utolsó szakaszt nem sikerül elérni 2011. július 27-ig, a 2009/618/EK határozat lejártának időpontjáig.
            
         
               (5)
            
            
               Következésképpen, az alkotmányos rendhez való visszatérés terén tapasztalt előrelépés fényében, az elért haladás figyelembevétele érdekében helyénvaló a megfelelő intézkedéseket aktualizálni és a 2009/618/EK határozatot hatályon kívül helyezni,
            
         ELFOGADTA EZT A HATÁROZATOT:
   1. cikk
   Az AKCS–EU partnerségi megállapodás 96. cikke (2) bekezdése c) pontja értelmében elfogadott megfelelő intézkedéseket az e határozat mellékletben található levél tartalmazza.
   2. cikk
   A 2009/618/EK határozat hatályát veszti.
   3. cikk
   Ez a határozat az elfogadásának napján lép hatályba.
   Ez a határozat 2012. július 19-én hatályát veszti.
   A határozatot szükség esetén egy hathónapos indikatív időszakot követően felülvizsgálják az Európai Unió helyszínen végzett missziójának következtetései alapján.
   
      Kelt Brüsszelben, 2011. július 18-án.
      
         
            a Tanács részéről
         
         
            az elnök
         
         C. ASHTON
      
   
   
      (1)  HL L 317., 2000.12.15., 3. o.
   
      (2)  HL L 287., 2010.11.4., 3. o.
   
      (3)  HL L 317., 2000.12.15., 376. o.
   
      (4)  HL L 214., 2009.8.19., 34. o.
   
      MELLÉKLET
      
         LEVÉLTERVEZET
         Tisztelt Elnök Úr!
         Tisztelt Miniszterelnök Úr!
         Az Európai Unió üdvözli azt a haladást, amelyet a Guineai Köztársaság az alkotmányos rendhez való visszatérés terén ért el, nevezetesen a 2010-es elnökválasztás békés lezárását, valamint a legitim elnök és a polgári kormány beiktatását követően. A nemrégiben lezajlott elnökválasztás az első valóban nyílt és több jelölt részvételével megtartott szavazás volt Guineai Köztársaság függetlenségének kikiáltása óta, és döntő fontosságú szakaszt jelent a demokratikus törvényességhez való visszatérés felé.
         Önök most óriási kihívásokkal néznek szembe, hogy országukat a stabilitás és a gazdasági növekedés pályájára állítsák; ambiciózus reformprogramjuk elfogadtatásával Önök vállalták ezt a feladatot. Az Európai Unió Tanácsa tudatában van azon gazdasági és szociális nehézségeknek, amelyekkel a Guineai Köztársaságnak szembe kell néznie és támogatja Önöket a politikai átmenet e végső, de fontos szakaszában, ezért úgy határozott, hogy felülvizsgálja az Európai Unió és a Guineai Köztársaság közötti együttműködés újraindításának utolsó szakaszához kötött feltételeket, azaz a 10. európai fejlesztési alapra (EFA) vonatkozó országstratégiai dokumentum és nemzeti indikatív program (DSP/PIN) aláírását, amely a Guineai Köztársasággal folytatandó együttműködés 2013-ig tartó szakaszára terjed ki.
         E határozat értelmében az Európai Unió aláírhatja az országstratégiai dokumentumot és nemzeti indikatív programot a Guineai Köztársasággal, amint azt véglegesítik, valamint miután a guineai hatóságok megküldik az Európai Uniónak a részletes, kidolgozott, az illetékes hatóságok által elfogadott, a 2011 végéig megrendezendő parlamenti választások időpontját és szakaszait meghatározó menetrendről szóló hivatalos közleményt.
         Az országstratégiai dokumentum és nemzeti indikatív program aláírása után azonnal mobilizálni lehet a közvetlenül a lakosság támogatásának finanszírozását célzó, az alapvető szociális szolgáltatásokra szánt alapokat. Az ezekben a dokumentumokban tervezett többi projekt és program, valamint az Európai Beruházási Bank (EBB) esetleges új műveleteinek (1) technikai előkészületei szintén tovább folytatódhatnak, az alapok kifizetése azonban csak a szabad és átlátható választások megtartása után lesz lehetséges.
         Az Európai Unió úgy tekinti, hogy bár az elnökválasztás alapvető a demokratikus átmenet folyamatában, a parlamenti választások és az új, demokratikusan megválasztott Nemzetgyűlés felállítása továbbra is döntő fontosságú az átmenet befejezéséhez és egy teljes demokratikus keret megteremtéséhez. Az Európai Unió továbbra is bízik abban, hogy a parlamenti választásokra – a guineai hatóságok bejelentésének megfelelően – legkésőbb 2011 utolsó negyedévében sor kerül, és továbbra is készen áll arra, hogy pénzügyi támogatást nyújtson a választások megszervezéséhez (5 millió euro indikatív összeg).
         Az Európai Unió továbbra is elkötelezett a guineai kormánnyal a Cotonoui Megállapodás 8. cikkének keretében folytatott rendszeres politikai párbeszéd folytatása mellett az említett megállapodás 9. cikke szerinti lényeges elemeivel – nevezetesen az emberi jogok, a demokratikus elvek és a jogállamiság, csakúgy mint a nemzeti megbékélés, a büntetlenség megszüntetése és a politikai, igazságügyi és gazdasági kormányzás területét érintő reformok, valamint a biztonsági ágazat reformja – kapcsolatban.
         A Guineai Köztársaság kormánya továbbra is számíthat az Európai Unió támogatására és segítségére a fenntartható gazdasági növekedéshez és lakosságának jólétéhez való visszatéréshez vezető ambiciózus útján.
         Kérjük, Tisztelt Elnök úr és Miniszterelnök úr, fogadják őszinte nagyrabecsülésünk kifejezését.
         
            Kelt Brüsszelben,
            
               Az Európai Unió részéről
            
         
      
      
         MELLÉKLET
         
            KÖTELEZETTSÉGVÁLLALÁSOK
         
         
                     A guineai fél kötelezettségvállalásai
                  
                  
                     Az Európai Unió kötelezettségvállalásai
                  
               
                     
                                 1.
                              
                              
                                 Az illetékes hatóságok által kidolgozott és elfogadott részletes menetrend (időpont és előkészítő szakaszok/műveletek) a parlamenti választások 2011 végéig történő megtartására vonatkozóan
                              
                           
                  
                     
                                 1.1.
                              
                              
                                 A 10. EFA-hoz tartozó országstratégiai dokumentum és nemzeti indikatív program aláírása, a programozásának véglegesítését követően
                              
                           
                                 1.2.
                              
                              
                                 Az említett országstratégiai dokumentumban és nemzeti indikatív programban tervezett projektek/programok technikai előkészületei
                              
                           
                                 1.3.
                              
                              
                                 A közvetlenül a lakosság támogatásának finanszírozását célzó alapok mobilizálása
                              
                           
               
                     
                                 2.
                              
                              
                                 Szabad és átlátható parlamenti választások megtartása
                              
                           
                  
                     
                                 2.1.
                              
                              
                                 A 10. EFA még hátralévő projektjeinek/programjainak finanszírozásáról és tényleges végrehajtásáról szóló határozatok
                              
                           
               
      
         (1)  Az intézkedés nem vonatkozik az EBB által a súlyosan eladósodott szegény országokra (HIPC) vonatkozó kezdeményezés keretében már megkezdett átmeneti segélyműveletekre, ideértve az EBB által kezelt EFA kölcsönök hátralékainak elengedését is.